CELEX: C2004/284/51
Language: el
Date: 2004-11-20 00:00:00
Title: Υπόθεση Τ-376/04: Προσφυγή/αγωγή της Polyelectrolyte Producers Group κατά του Συμβουλίου της Ευρωπαϊκής Ενώσεως και της Επιτροπής των Ευρωπαϊκών Κοινοτήτων που ασκήθηκε στις 17 Σεπτεμβρίου 2004

20.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/26
            
         Προσφυγή/αγωγή της Polyelectrolyte Producers Group κατά του Συμβουλίου της Ευρωπαϊκής Ενώσεως και της Επιτροπής των Ευρωπαϊκών Κοινοτήτων που ασκήθηκε στις 17 Σεπτεμβρίου 2004
   (Υπόθεση Τ-376/04)
   (2004/C 284/51)
   Γλώσσα διαδικασίας: η αγγλική
   Η Polyelectrolyte Producers Group, με έδρα τις Βρυξέλλες (Βέλγιο), εκπροσωπούμενη από τους δικηγόρους K. Van Maldegem και C. Mereu, άσκησε στις 17 Σεπτεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή/αγωγή κατά του Συμβουλίου της Ευρωπαϊκής Ενώσεως και της Επιτροπής των Ευρωπαϊκών Κοινοτήτων.
   Η προσφεύγουσα/ενάγουσα ζητεί από το Πρωτοδικείο:
   
               —
            
            
               να ακυρώσει την απόφαση των καθών/εναγομένων να επιτρέψουν στη Νορβηγία να εφαρμόσει αυστηρότερα όρια συγκεντρώσεως από τα εφαρμοζόμενα στην Κοινότητα για τη χημική ουσία ακρυλαμίδιο, η οποία ενσωματώθηκε στην Απόφαση 59/2004 της Μεικτής Επιτροπής του ΕΟX, της 26ης Απριλίου 2004 (1), για τροποποίηση του παραρτήματος ΙΙ (τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ, καθώς και να ακυρώσει την πρόταση της Επιτροπής για την έκδοση της αποφάσεως αυτής,
            
         
               —
            
            
               να αναγνωρίσει το παράνομο και ανεφάρμοστο έναντι της προσφεύγουσας/ενάγουσας της κοινής δηλώσεως που υιοθετήθηκε στη συνεδρίαση της Μεικτής Επιτροπής του ΕΟX της 26ης Μαρτίου 1999, σχετικά με τη συμφωνία ΕΟΧ —παράρτημα ΙΙ, κεφάλαιο ΧV— όσον αφορά τις ρήτρες επανεξετάσεως στον τομέα των επικίνδυνων ουσιών (2), καθόσον επιτρέπει στη Νορβηγία να εφαρμόσει αυστηρότερα όρια συγκεντρώσεως από τα εφαρμοζόμενα στην Κοινότητα για τη χημική ουσία ακρυλαμίδιο,
            
         
               —
            
            
               να υποχρεώσει τους καθών/εναγόμενους να καταβάλουν στην προσφεύγουσα/ενάγουσα προσωρινή αποζημίωση ύψους ενός ευρώ, πλέον ενδεχόμενων τόκων, για τη ζημία που υπέστη λόγω της εκδόσεως των αμφισβητούμενων πράξεων, υπό την επιφύλαξη του ακριβούς υπολογισμού και προσδιορισμού του ποσού της αποζημιώσεως,
            
         
               —
            
            
               να καταδικάσει τους καθών/εναγόμενους στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα/ενάγουσα υποστηρίζει ότι, ελλείψει νέας κοινοτικής νομοθεσίας, τα αμφισβητούμενα μέτρα δεν μπορούσαν να ληφθούν δυνάμει του άρθρου 102 της συμφωνίας ΕΟΧ. Περαιτέρω, ισχυρίζεται ότι τα μέτρα αυτά περιορίζουν την ελεύθερη κυκλοφορία των αγαθών και, ως εκ τούτου, αντιβαίνουν στα άρθρα 1, 3 και 97 της συμφωνίας ΕΟΧ. Επιπλέον, συντρέχει παράβαση των άρθρων 30 και 31 της οδηγίας 67/548 (3). Η προσφεύγουσα/ενάγουσα προβάλλει επίσης παραβίαση γενικών αρχών του κοινοτικού δικαίου, ειδικότερα δε των αρχών της ασφάλειας δικαίου, της δικαιολογημένης εμπιστοσύνης, της αναλογικότητας και της απαγορεύσεως των δυσμενών διακρίσεων, καθώς και παράβαση ουσιώδους τύπου, ειδικότερα δε της υποχρεώσεως διαβουλεύσεως με το Ευρωπαϊκό Κοινοβούλιο και της υποχρεώσεως αιτιολογήσεως.
   Όσον αφορά την αγωγή αποζημιώσεως, η προσφεύγουσα/ενάγουσα ισχυρίζεται ότι λόγω των αμφισβητούμενων μέτρων υπέστη υλική ζημία, δεδομένου ότι υποχρεώθηκε να θέτει στο πωλούμενο στη Νορβηγία πολυακρυλαμίδιο αυστηρότερη επισήμανση και ενδείξεις κινδύνου που συνεπάγονται πρόσθετο κόστος, καθώς και ηθική βλάβη, λόγω του ότι τα μέτρα που έλαβε η Νορβηγία κατόπιν της αποφάσεως των καθών/εναγομένων επηρέασαν δυσμενώς την ταξινόμηση του πολυακρυλαμιδίου στις λοιπές χώρες.
   
      (1)  ΕΕ L 277, σ. 30.
   
      (2)  ΕΕ C 185, σ. 6.
   
      (3)  Οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (ΕΕ ειδ. έκδ.: 13/001, σ. 34).